b"\n_START_ARTICLE_\nMaaloula\n_START_SECTION_\nMaantiede\n_START_PARAGRAPH_\nMaaloula sijaitsee noin 60 kilometri\xc3\xa4 Damaskoksesta koilliseen ja 10 kilometri\xc3\xa4 Damskoksen ja Homsin v\xc3\xa4liselt\xc3\xa4 maatielt\xc3\xa4 l\xc3\xa4nteen. Kaupunki on rakennettu hieman amfiteatterin tapaisesti aukkoon Qalamunvuorissa, jotka muodostavat Anti-Libanonvuorten viimeisen vuorijonon. Aukon toisella puolella on yl\xc3\xa4tasanko, josta johtaa kaksi solaa itse kaupunkiin.\n_START_SECTION_\nHistoria\n_START_PARAGRAPH_\nGeorgios Kyproslainen kirjoitti Maaloulasta k\xc3\xa4ytt\xc3\xa4en siit\xc3\xa4 nime\xc3\xa4 Magloula ja mainiten sen olevan osa Libonin Foinikiaa. Yaqut al-Hamawi kirjoitti puolestaan Maaloulan olevan piirikunta eli iklim l\xc3\xa4hell\xc3\xa4 Damaskosta. 1600-luvulla kaupungissa toimi melkiittien ortodoksinen hiippakunta ja vuonna 1724 se liitettiin hallinnollisesti Saidnayaan. Osmanien joukot ry\xc3\xb6stiv\xc3\xa4t kaupungin vuonna 1850 n\xc3\xa4iden kukistaessa Baalbekin emiiri Muhammad Harfu\xc5\xa1in johtamaa kapinaa. Osa kapinallisten joukoista oli paennut kyl\xc3\xa4\xc3\xa4n ilman sen asukkaiden suostumusta. Maaloulaa vastaan hy\xc3\xb6k\xc3\xa4ttiin my\xc3\xb6s vuosina 1860 ja 1925._NEWLINE_Syyrian sis\xc3\xa4llissodan aikana kaupungin hallinnasta k\xc3\xa4ytiin taisteluja kapinallisten ja Syyrian hallituksen v\xc3\xa4lill\xc3\xa4. Joulukuun 2013 j\xc3\xa4lkeen kaupunki vaihtoi k\xc3\xa4si\xc3\xa4 v\xc3\xa4hint\xc3\xa4\xc3\xa4n nelj\xc3\xa4\xc3\xa4n otteeseen. Osa kapinallisista kuului al-Qaedaan yhteyksiss\xc3\xa4 olleeseen al-Nusran rintamaan ja 12 paikallista nunnaa otettiin panttivangeiksi. Nunnat vapautettiin maaliskuussa 2014 Qatarin v\xc3\xa4litt\xc3\xa4m\xc3\xa4n vankeinvaihtosopimuksen j\xc3\xa4lkeen ja hallituksen joukot tukenaan Hizbollah valtasivat lopulta kaupungin saman vuoden huhtikuussa vallaten samalla muita alueita Qalamunvuorilla.\n_START_SECTION_\nKaupunkikuva\n_START_PARAGRAPH_\nToisen solan suulla on Pyh\xc3\xa4n Sergiuksen kirkko, jonka jotkin osat ovat per\xc3\xa4isin Bysantin valtakunnan ajoilta.Muita kaupungin kirkkoja ovat Pyh\xc3\xa4n Leontiuksen kirkko ja Pyh\xc3\xa4n Eliaksen kirkko. J\xc3\xa4lkimm\xc3\xa4isest\xc3\xa4 on l\xc3\xb6ydetty 300-luvulta per\xc3\xa4isin oleva mosaiikki. Pyh\xc3\xa4n Theklan nunnaluostari kuuluu alueen tunnetuimpiin rakennuksiin. Monet rakennukset k\xc3\xa4rsiv\xc3\xa4t vahinkoja sis\xc3\xa4llissodan taisteluiden aikana. Maaloula on ollut vuodesta 1999 Syyrian aielistalla Unescon maailmanperint\xc3\xb6luetteloon.\n_START_SECTION_\nV\xc3\xa4est\xc3\xb6\n_START_PARAGRAPH_\nMaaloulan asukasluku vuoden 2004 v\xc3\xa4est\xc3\xb6nlaskennan mukaan oli yhteens\xc3\xa4 2\xc2\xa0762. Osa kyl\xc3\xa4n asukkaista on palannut taistelujen j\xc3\xa4lkeen, mutta osa on kadonnut. Kyl\xc3\xa4n asukkaat ovat kristittyj\xc3\xa4 ja suurin osa heist\xc3\xa4 on kreikkalaiskatolilaisia eli melkiittej\xc3\xa4. Kyl\xc3\xa4ss\xc3\xa4 puhutaan l\xc3\xa4ntist\xc3\xa4 nykyarameaa, jota puhutaan vain yhteens\xc3\xa4 kolmessa kyl\xc3\xa4ss\xc3\xa4 Syyriassa. Kaksi muuta kyl\xc3\xa4\xc3\xa4 ovat Bax'a ja Gubb'adin, mutta niiden asukkaat ovat nykyisin muslimeja."